[{"text_idx": "#000004", "text": "Ond bellach mae e yng nghanol saethu addasiad Fflur Dafydd o'i nofel iasol \"Y Llyfrgell\", a enillodd wobr goffa Daniel Owen yn 2009. Dyma ydy cynhyrchiad cyfrwng Cymraeg cyntaf Euros ers 2000."}, {"text_idx": "#000005", "text": "\"Ar o\u0302l darllen sgript Fflur, a'r nofel, fe feddyliais i pa mor braf fydde hi i wneud \"thriller\" gyffrous am ddwy lyfrgellwraig sydd eisiau dial ar y dyn maen nhw'n meddwl a lofruddiodd eu mam, ac i gyd i gael ei osod yn Aberystwyth yn y Llyfrgell Genedlaethol\" meddai."}, {"text_idx": "#000007", "text": "Disgrifiad o\u2019r llun, Y criw ffilmio yn brysur wrth eu gwaith"}, {"text_idx": "#000009", "text": "Mae hi wedi bod yn broses hir i'r awdures, a chyd-gynhyrchydd y ffilm, Fflur Dafydd i gyrraedd y man hwn - rhyw bum mlynedd i gyd, yn sicrhau cyllid i ddatblygu'r syniad a ffilmio. Er mai nofel ydy \"Y Llyfrgell\", fel ffilm y dychmygodd Fflur y syniad hwn yn wreiddiol, ac mae'r dasg o'i haddasu i'r sgrin fawr wedi bod yn her."}, {"text_idx": "#000010", "text": "\"Dwi wedi gorfod cyfarwyddo cryn dipyn ar y stori er mwyn gwneud i hon i weithio fel cynhyrchiad, ac mewn ffordd mae'n rhywbeth braf i awdur i'w wneud, i ail-ddyfeisio'r stori mewn ffordd sy'n mynd i synnu cynulleidfa achos dy nhw ddim yn gwybod beth sy'n digwydd - er eu bod nhw'n nabod y cymeriadau - ac mae hynny'n beth cyffrous."}, {"text_idx": "#000011", "text": "\"Ond o weithio gydag Euros Lyn fel cyfarwyddwr dwi'n meddwl ein bod ni wedi ffeindio ffordd o greu syniadau sydd yn symud y stori ymlaen i roi neges newydd allan i'r gynulleidfa, achos ni hefyd yn meddwl am blatfform rhyngwladol, felly mae 'na rhyw elfen o'r dychan wedi gorfod mynd, a meddwl mwy am stori arswyd, stori gyffro sy'n mynd i yrru'r syniad. \""}, {"text_idx": "#000013", "text": "Y Llyfrgell Genedlaethol a'r 'Cardi Noir'"}, {"text_idx": "#000014", "text": "Nid dyma'r unig gynhyrchiad teledu i gael ei saethu yn Aberystwyth a'r cyffiniau - ers 2013 mae'r dref wedi serennu yng nghyfres \"Y Gwyll/Hinterland\". Bellach mae'r gyfres honno wedi cael ei dangos mewn sawl gwlad ar draws y byd."}, {"text_idx": "#000015", "text": "Ac mae rheolwyr y Llyfrgell Genedlaethol yn gobeithio y bydd y ffilm hon yn denu mwy o bobl i ymweld a\u0302'r sefydliad ar o\u0302l ei gweld ar y sgrin fawr."}, {"text_idx": "#000018", "text": "Mae'r holl ffilmio yn y Llyfrgell Genedlaethol yn cael ei wneud y tu allan i oriau gwaith, pan fydd yr ystafelloedd darllen a'r storfeydd wedi eu cau. Bu'n rhaid i'r Llyfrgell a'r cynhyrchwyr gytuno ar fesurau diogelwch llym cyn caniata\u0301u unrhyw ffilmio yn yr adeilad, er mwyn gwarchod y casgliadau a'r adeilad ei hun - a gafodd ei difrodi mewn ta\u0302n yn 2013."}, {"text_idx": "#000019", "text": "Ac yn o\u0302l Euros Lyn, mae'r ffaith eu bod nhw'n ffilmio mewn sefydliad o statws y Llyfrgell Genedlaethol wedi bod yn her. \"Rhaid i bob aelod o'r criw gael porthor i agor pob drws iddyn nhw, a dyw hynny ddim yn hawdd pan ti'n ffilmio, achos ti wastad yn anghofio rhywbeth ar y trycs neu wisg neu lamp, felly mae hynny'n sialens."}, {"text_idx": "#000020", "text": "\"Dy ni ddim yn cael mynd a bwyd a diod mewn i'r Llyfrgell chwaith. Ac mae 'na ffactorau eraill - ni'n gwbod o glawr llyfr Fflur bod yna ddrylliau yn y stori, felly mae saethu dryll yn y Llyfrgell yn dipyn o sialens a byddwn ni'n dibynnu ar effeithiau arbennig er mwyn gwneud hynny.\""}, {"text_idx": "#000026", "text": "Bachgen yn yr ysbyty a dwy fenyw wedi'u harestio"}]